
asupra propunerii legislative pentru modificarea şi completarea Legii nr.69/2000 a educaţiei fizice şi sportului 

(Plx. 223/2012)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 223 din 29 mai 2012, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea şi completarea Legii nr.69/2000 a educaţiei fizice şi sportului.

Pentru întocmirea raportului, Comisia a analizat avizele primite de la Comisia juridică, de disciplină şi imunităţi, Comisia pentru administraţie publică, amenajarea teritoriului şi echilibru ecologic, Comisia pentru buget, finanţe şi bănci, avizul Consiliului Legislativ, precum şi Punctul de vedere al Guvernului.

 
Propunerea legislativă are ca obiect de reglementare modificarea şi completarea Legii educaţiei fizice şi sportului nr. 69/2000, cu modificările şi completările ulterioare, în vederea scutirii de la plata impozitului pe profit a unor structuri sportive cu personalitate juridică fără scop lucrativ şi a societăţilor comerciale sportive pe acţiuni, precum şi introducerea unor dispoziţii referitoare la sursele de finanţare ale federaţiilor naţionale, ale asociaţiilor judeţene pe ramuri de sport şi ale ligii profesioniste pe ramuri de sport. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 16 deputaţi, din totalul de 29 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: doamna Carmen Tocală – secretar de stat şi domnul Cristian Cosmin – secretar de stat în cadrul Ministerului Tineretului şi Sportului

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Propunerea legislativă a fost respinsă de Senat, în calitate de primă Cameră sesizată, în şedinţa din 21 mai 2012. 


În urma dezbaterii, în şedinţele din 26 martie, 24 aprilie şi 03 iunie 2013, Comisia a propus, cu 14 voturi pentru şi 2 abţineri, respingerea propunerii legislative din următoarele considerente:
- prevederile iniţiativei legislative în ceea ce priveşte promovarea de facilităţi fiscale vin în contradicţie cu prevederile Codului fiscal în vigoare. Admiterea unor prestări de servicii în afara sferei taxei pe valoare adăugată (TVA) sau implementarea unor scutiri de TVA pentru acestea ar contraveni acquis-ului comunitar în materie de TVA pe care România şi le-a asumat în contextul aderării la Uniunea Europeană; 
- măsurile propuse nu asigură neutralitatea în raport cu diferitele categorii de contribuabili, neavând un caracter general care să permită aplicarea lor de către toţi contribuabilii;
- măsurile propuse pot fi considerate vătămătoare pentru mediul de afaceri şi pentru concurenţă din perspectiva cerinţelor europene ale „Codului de conduită privind impozitarea afacerilor”;
- aplicarea facilităţilor financiar-fiscale prevăzute ar duce la micşorarea veniturilor bugetare. În acest caz, conform prevederilor art. 15 din Legea nr. 500/2002 privind finanţele publice, cu modificările şi completările ulterioare, ar trebui ca proiectul de lege să prevadă mijloacele necesare pentru acoperirea minusului de venituri sau creşterea cheltuielilor, iar conform art. 13 din Legea responsabilităţii fiscal bugetare nr. 69/2010, cu modificările ulterioare, fişa financiară. Această propunere legislativă nu conţine nici unul din cele două aspecte cerute de legislaţia în vigoare. 

